‘Stropers’ kry borgVyf vermeende stropers is Vrydag op borgtog vrygelaat in die Bela Bela-landdroshof in Limpopo. Kol. Ronel Otto, woordvoerder van die polisie, sê Muhamed Zakaria Kharodia, Junaid Ravat, April Moobi, George Mphahlane en Elias Lebudu is op borgtog van R5 000 elk vrygelaat. Otto sê die vyf verdagtes is Woensdagaand in hegtenis geneem nadat ŉ werker op ŉ wildsplaas in die area geweerskote gehoor het. “Die plaasbestuurder en die werker het die vermeende stropers se bakkie gesien en die nommerplaat neergeskryf. Lede van die polisie se veediefstaleenheid het hulle ingewag toe hulle by die huis gekom het. Die polisie het die karkasse van drie koedoes en een rooi-hartebees ter waarde van R30 000 agter op die bakkie gevind.” Otto sê die polisie het ook op ŉ jaggeweer, talle messe en byle beslag gelê.